Il-Kummissjoni Ewropea - Stqarrija għall-istampa Kampanja għall-Investimenti fl-UE: il-Viċi President Katainen jagħti bidu għar-roadshow dwar l-investiment Brussell, il-15ta' dicembru 2014 Illum, il-Viċi President tal-Kummissjoni Ewropea Jyrki Katainen, responsabbli mill-Impjiegi, it- Tkabbir, l-Investiment u l-Kompetittività, nieda roadshow li jgħaddi minn 28 pajjiż differenti biex jippromwovi il-Pjan ta' Investiment tal-UE, b'valur ta' aktar minn EUR 300 biljun u li jispjega l-opportunitajiet il- ġodda miftuħa għall-gvernijiet, l-investituri, in-negozji, kif ukoll l-awtoritajiet reġjonali, it- trejdjunjins u l-komunitajiet. Il-Viċi President Katainen qal: "Il-messaġġ tagħna huwa ċar: qed naħdmu kontinwament biex inġibu investiment ġdid għan-negozji li neqsin mill-flus, għall-kumpaniji l-ġodda li għadhom jibdew, għall-investimenti strutturali bħat- trasport jew il-broadband u anke għall-iskejjel u l-isptarijiet il-ġodda. Permezz ta' din il-ħidma qed inkomplu nibnu fuq l-appoġġ politiku qawwi li diġà ksibna u nispjegaw lis-settur pubbliku u privat kif jistgħu jinvolvu ruħhom." Ir-roadshow se jibda llum fir-Rumanija, u mal-Viċi President se tingħaqad il-Kummissarju tal-Politika Reġjonali, il-Kummissarju Corina Cretu. Il-Viċi President Katainen se jiltaqa' mal-Prim Ministru Victor Ponta, il-President elett Klaus Iohannis, il-President tas-Senat Călin Popescu Tăriceanu, kif ukoll il-Ministri u l-Membri Parlamentari. Flimkien mal-Gvernatur tal-Bank Nazzjonali tar-Rumanija, Katainen se jkun qed jieħu sehem f'konferenza bl- isem "Spinta lill-investiment fl-Ewropa" biex jippreżenta l-pjan lil madwar 100 investitur u negozju potenzjali. Mal-istudenti u l-akkademja tal-Akkademja ta' Bukarest dwar l-Istudji Ekonomiċi Katainen se jiddiskuti l-ġejjieni tal-UE. Se jiftaħ ukoll il-Gala għall-Fondi Strutturali, avveniment fejn jiġu ppremjati l-proġetti ffinanzjati mill-UE li jkunu għamlu differenza fil-ħajja tal-komunitajiet li jkunu indirizzaw. Il-vjaġġ tiegħu f'Bukarest se jintemm biż-żjara lill-proġett iffinanzjat mill-UE "LuminaLed" f'Microelectronica, kumpanija privata għar-riċerka u l-produzzjoni ta' LEDs għall-manifatturi tal- karozzi. Iż-żjara tal-lum fir-Rumanija se tkun segwita bi żjarat oħra, fosthom fl-Italja u l-Ġermanja f'Jannar, fi Spanja, il-Kroazja, ir-Repubblika Ċeka u r-Renju Unit fi Frar u fi Franza f'Marzu. L-għan huwa li sa Ottubru 2015 jiġu koperti t-28 pajjiż tal-UE. Il-Viċi President se jżur ukoll pajjiżi li mhumiex membri tal-UE biex jippromwovi l-Pjan ta' Investiment. Il-programm se jitfassal biex jindirizza bżonnijiet speċifiċi ta' investiment fi Stati Membri speċifiċi. Barra milli jiltaqa' mal-awtoritajiet nazzjonali, reġjonali u lokali, il-Viċi President se jiddiskuti wkoll il- Pjan ta' Investiment mar-rappreżentanti mill-komunità tan-negozju, mat-trejdjunjins, mal- akkademja u l-istudenti u mal-investituri potenzjali. Se jżur ukoll proġetti li qed jibbenefikaw mill- finanzi tal-UE u se jiddiskuti opportunitajiet offruti mill-Pjan ta' Investiment. Pajjiżi inklużi fir-roadshow Kuntest: Ir-Roadshow se jkopri t-tliet aspetti tal-Pjan ta' Investiment tal-UE: (1) Il-Mobilizzazzjoni tal-finanzi għall-investiment. L-għan huwa li tingħata informazzjoni prattika lill-investituri potenzjali (pubbliċi u privati), u lil dawk li fil-futur se jfittxu li jibbenefikaw mill-fondi, dwar kif se jaħdem il-Fond Ewropew għall-Investimenti Strateġiċi l-ġdid u dwar kif wieħed jista' jinvolvi ruħu fih. B'appoġġ politiku b'saħħtu mill-Istati Membri u mill-Parlament Ewropew, il-Fond Ewropew għall- Investimenti Strateġiċi l-ġdid jista' jiġi stabbilit f'Ġunju tal-2015 u l-finanzjamenti għall-proġetti jkunu disponibbli fil-ħarifa tal-2015. Il-fondi jistgħu jkunu disponibbli anke qabel għall-SMEs hekk kif il-Fond Ewropew għall-Investimenti eżistenti jiġi rinforzat. (2) Il-Proġetti l-ġodda ppjanati. Bil-Pjan ta' Investiment se jinħoloq pjan ta' proġetti affidabbli u vijabbli, skrinjat minn esperti indipendenti, u li jkun attraenti għall-investituri. Ir-roadshow se jipprovdi informazzjoni dwar kif il-partijiet interessati, inklużi l-Istati Membri, ir-reġjuni jew il- promoturi tal-proġetti jkunu jistgħu jippreżentaw proġetti għall-iskrinjar, kif ukoll dwar is-servizzi li se jiġu provduti miċ-ċentru l-ġdid għall-għajnuna teknika, biex jiġi żgurat li l-proġetti jiġu strutturati tajjeb u jikkonformaw mar-rekwiżiti regolatorji; (3) Ir-Riformi regolatorji. Permezz tar-roadshow se jinkiseb appoġġ politiku favur ir-riformi regolatorji fil-livell Ewropew u dak nazzjonali, riformi li huma essenzjali biex jitneħħew l-ostakli għall-investiment, jinfetħu opportunitajiet ġodda ta' investiment (f'setturi bħas-swieq diġitali, enerġetiċi u kapitali) u biex jinbidel b'mod permanenti l-ambjent tal-investiment fl-Ewropa. Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail